ข้อบังคับการประปาส่วนภูมิภาคว่าด้วยการชำระหนี้และค่าเสียหายของบุคคลภายนอก พ.ศ. 2536

ข้อบังคับการประปาส่วนภูมิภาค
ข้อบังคับการประปาส่วนภูมิภาค
ว่าด้วยการชำระหนี้และค่าเสียหายของบุคคลภายนอก
พ.ศ. ๒๕๓๖[๑]
 

อาศัยอำนาจตามความในมาตรา
๑๗ แห่งพระราชบัญญัติการประปาส่วนภูมิภาค พ.ศ. ๒๕๒๒ คณะกรรมการจึงวางข้อบังคับไว้
ดังต่อไปนี้

ข้อ ๑ ข้อบังคับนี้เรียกว่า ข้อบังคับการประปาส่วนภูมิภาคว่าด้วยการชำระหนี้และค่าเสียหายของบุคคลภายนอก
พ.ศ. ๒๕๓๖

ข้อ ๒ ให้ใช้ข้อบังคับนี้ตั้งแต่วันที่ ๒๗
ธันวาคม พ.ศ. ๒๕๓๖ เป็นต้นไป

ข้อ ๓ ข้อบังคับนี้ให้ใช้บังคับในกรณีที่บุคคลภายนอกกระทำละเมิดหรือปฏิบัติผิดสัญญาต่อการประปาส่วนภูมิภาค

ข้อ ๔ การดำเนินการตรวจสอบ สอบสวน
เพื่อรวบรวมหลักฐาน ตลอดจนข้อมูลต่าง ๆ ต้องกระทำโดยเร็วและเรียกร้องให้ชำระหนี้
รวมทั้งค่าเสียหายให้ครบถ้วน เพื่อมิให้คดีขาดอายุความ

ข้อ ๕ ในกรณีที่บุคคลภายนอกกระทำละเมิดต่อการประปาส่วนภูมิภาค
เพื่อประโยชน์ในการประนีประนอมยอมความ ก่อนหรือในระหว่างดำเนินคดีทางศาล
ให้ผู้ว่าการมีอำนาจพิจารณาลดหย่อนค่าเสียหายหรือตกลงประนีประนอมยอมความกับคู่กรณีได้ตามที่เห็นสมควร
ทั้งนี้ ไม่เกิน ๑๐๐,๐๐๐ บาท
สำหรับความเสียหายแต่ละครั้ง

ข้อ ๖ ในกรณีที่บุคคลภายนอกไม่สามารถชำระหนี้และค่าเสียหายได้ทั้งหมดในคราวเดียวให้ผู้ว่าการมีอำนาจตกลงในเรื่องการผ่อนชำระได้ดังนี้
(๑)
การผ่อนชำระหนี้และค่าเสียหายอันเกิดจากนิติบุคคล
มีจำนวนเงินตั้งแต่ห้าหมื่นบาทขึ้นไปหรือที่เกิดจากบุคคลธรรมดามีจำนวนเงินตั้งแต่สองหมื่นบาทขึ้นไป
ให้ผ่อนชำระเป็นระยะเวลาไม่เกินกว่า ๓ ปี
(๒)
การผ่อนชำระหนี้และค่าเสียหายที่มีจำนวนต่ำกว่า (๑)
ให้ผ่อนชำระได้เป็นระยะเวลาไม่เกินกว่า ๑ ปี
การผ่อนชำระตาม
(๑) หรือ (๒) ให้ทำเป็นสัญญาประนีประนอมยอมความไว้ เป็นหลักฐานด้วย
ให้ผู้ว่าการมีอำนาจในการพิจารณาเรื่องการงดหรือลดดอกเบี้ยในระหว่างผ่อนชำระ
โดยให้มีการวางหลักประกันการผ่อนชำระหนี้ด้วย ทั้งนี้ เว้นแต่ดอกเบี้ยตามคำพิพากษา

ข้อ ๗ การชำระหนี้และค่าเสียหายของบุคคลภายนอก
นอกจากที่กำหนดไว้ในข้อบังคับนี้ให้เสนอคณะกรรมการเพื่อพิจารณา

ข้อ ๘ ให้ผู้ว่าการมีอำนาจออกระเบียบหรือคำสั่งเพื่อปฏิบัติให้เป็นไปตามข้อบังคับนี้


ประกาศ ณ วันที่ ๒๗
ธันวาคม พ.ศ. ๒๕๓๖
ชัยวัฒน์ หุตะเจริญ
ประธานกรรมการ
การประปาส่วนภูมิภาค















ปริยานุช/จัดทำ
๒๘ สิงหาคม ๒๕๕๒

สุเมธ/ปรับปรุง
๒๓ มิถุนายน ๒๕๕๘







[๑] ราชกิจจานุเบกษา
เล่ม ๑๒๖/ตอนพิเศษ ๑๑๘ ง/หน้า ๓๒/๒๐ สิงหาคม ๒๕๕๒